ÚR VÖR er vefrit sem fjallar um hvernig fólk á landsbyggðinni notar skapandi aðferðir til að leita lausna . Lífið er ekki bara saltfiskur og viljum við varpa ljósi á allt hið frábæra sem fram fer á landsbyggðinni varðandi nýsköpun , list , menningu og frumkvöðlastarf , í hvaða formi sem er , og með því , veita fólki innblástur . Langt er á milli landshorna en ÚR VÖR er vettvangur sem sameinar , styrkir og færir okkur nær hvort öðru . Við getum lært margt af hvort öðru í staðinn fyrir að vera sífellt að reyna að finna upp hjólið í sitt hvorum landshlutanum . Lífið á landsbyggðinni er ólíkt borgarlífinu , erfiðar aðstæður og ýmsar áskoranir eru fyrir hendi og þar felst einmitt styrkur okkar . Hvernig við leysum úr málunum eflir okkur og gefur lífinu lit . ÚR VÖR mun sýna hvernig fólk lifir lífi sínu á litlu stöðunum sem skipta svo miklu máli . Á ÚR VÖR birtist reglulega efni sem tengist málaflokkum vefritsins auk þess sem lausapennar og aðrir senda af og til inn fróðlega pistla . Við vekjum athygli á greinakortinu , þar gefur að líta Íslandskort og eru umfjallanir okkar merktar inn á kortið . Úr vör er frjáls , óháður og ópólitískur miðill og er mikil áhersla lögð á sjálfstæði starfsfólks . Starfsfólk hefur fullt ritstjórnarlegt sjálfstæði og mun samkvæmt því fylgja samvisku sinni , sannfæringu og siðareglum Blaðamannafélags Íslands við skrif sín fyrir miðilinn . Af því leiðir að starfsfólk þarf ekki að taka tillit til skoðana eða hagsmuna eigenda eða viðskiptamanna miðilsins í störfum sínum fyrir miðilinn .